El projecte Alqueria: primer premi del concurs d'idees per a l'edifici que es construirà en Santa Anna
25 febrer 2019

## El projecte Alqueria: primer premi del concurs d'idees per a l'edifici que es construirà en Santa Anna25 febrer 2019Última actualització: 14 juliol 2025

![](../gestion/img/Concurso-ideas-cooperativa-Santa-Anna.jpg)  
  

El coordinador general d'Urbanisme, **Vicent Mascarell** ha comparegut aquest matí en roda de premsa acompanyat d'**Amelia Morant**, delegada del Col·legi Territorial d'Arquitectes de València en la seua delegació de la Safor, per a presentar el resultat del concurs d'idees per a la construcció de l'edifici que anirà situat en la parcel·la R-10 en el districte de Santa Anna.

  
El responsable d'Urbanisme ha al·ludit al conveni de col·laboració que fa uns mesos l'Ajuntament de Gandia va signar amb el Col·legi d'Arquitectes de València per a la promoció d'habitatges en règim de cooperativa a la nostra ciutat, concretament sobre un terreny de 1000 metres quadrats propietat de la Entintat Valenciana de l’Habitatge i Sól (EVAH), dependent de la Generalitat Valenciana.  
El concurs ha tingut bon acolliment, presentant-se un total de 66 professionals de tota Espanya.

  
Mascarell ha agraït la professionalitat dels participants i la col·laboració del Col·legi d'Arquitectes de València, i ha destacat que “_és poc habitual que l'Administració cedisca parcel·les públiques, però si damunt parlem d'una parcel·la situada en un punt estratègic com a Santa Anna al costat del que serà el futur Palau de Justícia, és doblement d'agrair_”. Així mateix ha posat l'accent en la necessitat de pensar en l'actualitat en un altre tipus d'edificis, “_és possible fer un habitatge sostenible econòmic i ecològicament, que no siga excessivament cara i que siga digna i bonica al mateix temps_.”  
“_Esperem que aquestes idees després siguen una realitat, per això, les posarem a la disposició de les cooperatives que al final siguen adjudicatàries perquè si ho consideren oportú les porten avan_t”, ha conclòs Mascarell.  
Per part seua, Amelia Morant ha presentat els projectes guanyadors, fruit d'una àrdua deliberació a causa de la gran qualitat dels treballs. _“S'ha tingut en compte l'estètica exterior, la funcionalitat dels espais, les distribucions interiors, l'eficiència energètica i la part econòmica de les idees presentades_”, ha comentat Morant.

**Primer premi: Alqueria**  
El primer premi de 4.000 euros ha sigut concedit a la proposta que porta com a lema Alqueria, presentada per l'equip format per Javier Alejo Hernández Ayllón, Verónica Paradela Pernas i Javier de Andrés de Vicente.

  
Un disseny que, segons les paraules del responsable d'Urbanisme, recorda les antigues cases de corredors o “corralas” i on s'ha valorat la versatilitat i adaptabilitat a diferents maneres d'habitar, maximitzant espais i possibilitant reconfiguracions. “_Per la seua bona interrelació de l'espai interior de l'immoble amb l'espai \*exteriro urbà (pati-hort, espais col·lectius), i per la seua voluntat de materialitzar un sistema passiu equilibrat per a crear temperatures confortables tot l'any_”, ha informat la representant del Col·legi d'Arquitectes.

  
També s'han concedit dos accèssits, premiats amb 2.500 euros cadascun. El primer accèssit li ho ha portat el treball Tercios y Urdidos, de Juan Luís Romero Masero, Miguel Ángel Gilabert Campos i Azahara Román Navarro. El segon ha recaigut en La cooperativeta, de Rafael Vargas Lozano, Alba Cariñena Gil i Ana Vargas Núñez.

  
El jurat ha considerat atorgar dos Esments d'Honor als projectes Veïnat, de Manuel Cerdà Pérez, i Senda, de José Luís Moreno Delgado.  
Tots els treballs s'han realitzat complint amb la normativa d'edificabilitat de l'ajuntament de Gandia.  
Finalment, Morant ha subratllat que “_l'objectiu és fer una ciutat per a la ciutadania i l'Ajuntament de Gandia ens ha donat l'oportunitat als arquitectes d'ajudar a millorar aquesta ciutat”._